钦定古今图书集成/明伦汇编/官常典/第749卷 > 傅梅 孟鲁钵 张凤鸣
## 钦定古今图书集成/明伦汇编/官常典/第749卷 > 傅梅 孟鲁钵 张凤鸣

按《明外史忠义传》：“梅，邢台人。万历十九年举于乡，除
登封知县，善政具举。公馀撰《嵩史》十三篇，迁刑部主
事。张差以梃击系狱，诸司官胡士相、劳永嘉等将以
疯癫蔽狱，梅愤，夜诣同官陆梦龙曰：‘人情佐奸而甘
心储皇，吾虽恤刑山右，当上疏极论，君与我共事乎’？
时侍郎张问达署部事，梦龙曰：‘张公遇我厚，未尝力
争，遽上疏。若张公何，当更言之’。”明日，梦龙与梅见问
达，反复言之。问达，乃令会士相等再鞫。及差供至击
皇太子，士相即推案起狱，竟不具，梅益愤。已，问达纳
梦龙言，再令十三司会鞫。梅后至，众问：“狱有两议，君
如何？”梅曰：“奸人欲害皇太子，安得持两议？果尔，请立
一标，为皇太子者左，为贼者右。”复有言当慎者。主事
王德坤面发赤，厉声曰：“奸人欲害储皇，乃不敢诘，何
言慎也？”既而会鞫差，始成狱。比差弃市，梅虑其潜易，
躬请监刑。自是为时所疾。以京察夺其官。天启初，御
史焦源溥讼于朝，起陕西布政司都事。都御史冯从
吾推引之，擢户部主事。六年春，御史曾应瑞劾其呈
身，从吾遂削籍。崇祯中，起故官。历台州知府，解职归。
十五年冬，畿辅戒严，梅捐二千金与中书舍人孟鲁
钵、张凤鸣，佐顺德知府吉孔嘉募兵共守。及城破，皆
死之。十七年三月，赠梅太常少卿，鲁钵工部主事。